寄昭武馮司戶
作者：趙汝回
朝代：宋

paragraphs: 朝解白鵠袍，夕投武陽壘。
武陽衆盜區，風傳駭妻子。
六月日癸亥，一書滿三紙。
具言五月初，獨宿鍾石邸。
脅從在所矜，渠魁固無幾。
仰憑天子威，肅導使君指。
豁達生路開，擲劍秉耡耜。
始如浮釜魚，終如慕羶螘。
游騎從何來，使我顔有泚。
幸逃食其烹，猶存漢家體。
黄巾與綠林，往昔殊僣擬。
陸梁能幾時，寸戮而已矣。
理國若理身，慮我不慮彼。
潰癰復何難，實恐元氣毀。
江閩五十邑，荆棘五千里。
我農失種穫，我士乏儲峙。
捕招兩悠悠，分明養彪兕。
頃予參此軍，忽忽逾一紀。
素飧歌伐檀，居前愧揚粃。
坊閭儼在目，煨燼空遺址。
使君君子儒，規摹用詩禮。
軍勢李晟孤，國事賈生恥。
蛟龍無波濤，胡能制蛇虺。
誰謂曹掾卑，偉矣天下事。
生平報國軀，小節安足死。
南北久瓜分，須君混文軌。